
Memi Pasa fürdőjének revitalizációja (Pécs)

A kutatásom tárgya a török hódoltság korából ránk maradt, Pécs város központjában, a történeti
belváros területén fekvő építménynek, Memi Pasa fürdőjének revitalizációja, amely a város török kori
építészeti örökségének egyik ikonikus épülete.
A téma fontosságát az adja, hogy a régről fennmaradt török építmények, emlékek megőrzése
szükséges, hiszen hazánkban a jelentős, közel 150 éves uralom alatt jelentősen átformálták városaink
utcaképét, hangulatát. Pécs a legtöbb törökkori építészeti emlékkel rendelkező város az országban, de
ezen épületek kezelése, bemutatása és turisztikai hasznosítása egyelőre nem átgondolt és egységes.
Fontosnak tartom az épített örökségünk, a ránk maradt különleges, történelmi jelentőséggel bíró
építményeink megóvását és hasznosítását. Ahhoz, hogy meg tudjuk őrizni ezeket az utókornak,
beavatkozás szükséges, hiszen a megmaradás záloga a mindenkori hasznosítás. Memi pasa fürdője
jelenleg kihasználatlan, turisztikai vonzereje jelentőségéhez képest alacsony. Kutatásommal szeretnék
hozzájárulni az épület hosszútávú fennmaradásához és turisztikai vonzerejének fejlesztéséhez.



